
Številka: 35403-10/2025-2570-1
Datum:   29. 8. 2025

Ministrstvo za okolje, podnebje in energijo, Langusova ulica 4, 1000 Ljubljana (v nadaljevanju: ministrstvo) na podlagi  55.a člena Zakona o ravnanju z gensko spremenjenimi organizmi (Uradni list RS, št. 23/05 – uradno prečiščeno besedilo, 21/10 in 90/12 – ZdZPVHVVR)) in 15. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) objavlja


JAVNI NATEČAJ
ZA IZDAJO JAVNEGA POOBLASTILA ZA  ANALIZIRANJE IN TESTIRANJE ODVZETIH VZORCEV, RAZVOJ ANALITIČNIH IN TESTNIH METOD TER DRUGE NALOGE, POVEZANE S KONTROLO DOLOČANJA GENSKO SPREMENJENIH ORGANIZMOV



I. PREDMET JAVNEGA NATEČAJA

Predmet javnega natečaja je izdaja javnega pooblastila za analiziranje in testiranje odvzetih vzorcev, razvoj analitičnih in testnih metod ter druge naloge, povezane s kontrolo določanja gensko spremenjenih organizmov.

Zakonska podlaga za izvajanje navedene naloge je 55.a člen Zakona o ravnanju z gensko spremenjenimi organizmi (Uradni list RS, št. 23/05 – uradno prečiščeno besedilo, 21/10 in 90/12 – ZdZPVHVVR).   

II. POGOJI ZA PRIDOBITEV JAVNEGA POOBLASTILA

Upravičenci do podelitve javnega pooblastila za analiziranje in testiranje odvzetih vzorcev, razvoj analitičnih in testnih metod ter druge naloge, povezane s kontrolo določanja gensko spremenjenih organizmov so javni zavodi, ki so ustanovljeni za ta namen in izpolnjujejo pogoje za podelitev javnega pooblastila. 

Prosilci morajo vložiti vloge na razpisnih obrazcih, ki so sestavni del razpisne dokumentacije, z vsemi navedenimi prilogami in dokazili.

Pogoji za pridobitev javnega pooblastila so naslednji: 
· da je prosilec javni zavod, ki izvaja dejavnost na območju Republike Slovenije
· da je prosilec registriran za  analiziranje in testiranje odvzetih vzorcev, razvoj analitičnih in  testnih metod ter druge naloge, povezane s kontrolo določanja gensko spremenjenih organizmov in, da  izpolnjevanje dokazovanja pogojev izkazuje z:  
        a)  akreditacijsko listino, ki je izdana v skladu s standardom SIST EN  
             ISO7IEC 17025 in
        b)  dokazili o redni udeležbi v programih preizkušanja usposobljenosti, ki 
              jih organizirajo in usklajujejo nacionalno in mednarodno priznani 
              laboratoriji oziroma nacionalne ali mednarodne organizacije. 

Pooblastilo se izdaja za obdobje petih let od pravnomočnosti odločbe o podelitvi javnega pooblastila. Pooblaščenec je dolžan dejavnost, ki je predmet javnega pooblastila, izvajati skladno s projektno nalogo, ki jo pripravi ministrstvo za okolje, podnebje in energijo. 

Pooblastilo se lahko odvzame, če nosilec javnega pooblastila ne izpolnjuje več predpisanih pogojev ali če ravna v nasprotju s predpisi. 

III. ODLOČANJE O USTREZNOSTI  VLOG

Komisija, imenovana s sklepom ministra za odločanje o ustreznosti vlog v postopku javnega natečaja, bo strokovno ocenila vse pravočasne in popolne vloge. Javno pooblastilo bo podeljeno na podlagi izpolnjevanja vseh zahtevanih pogojev iz javnega natečaja,  ter razpisne dokumentacije.

IV. NATEČAJNA DOKUMENTACIJA IN INFORMACIJE

Natečajna dokumentacija je prosilcem na voljo od dneva objave javnega natečaja do zaključka javnega razpisa. Natečajna dokumentacija je objavljena na spletni strani Ministrstva za okolje, podnebje in energijo: https://www.gov.si/drzavni-organi/ministrstva/ministrstvo-za-okolje-podnebje-in-energijo/javne-objave/ 

Vse ostale informacije v zvezi z javnim natečajem je mogoče dobiti na podlagi pisnega zaprosila, ki se ga pošlje na naslov Ministrstva za okolje, podnebje in energijo: 
· gp.mope@gov.si, sklic na št. zadeve 35403-10/2025-2570  

Odgovori na vprašanja in spremembe vezane na javni natečaj bodo objavljene na spletni strani ministrstva pri objavi javnega natečaja.

V. ROK IN NAČIN PRIJAVE

Vloge je potrebno poslati po pošti v pisni obliki na naslov: Ministrstvo za okolje, podnebje in energijo, Langusova ulica 4, 1000 Ljubljana ali jih osebno vložiti v vložišču ministrstva. 

Pravočasna vloga je tista, ki bo na zgoraj navedeni naslov prispela do 2. oktobra 2025 do 12.00. ure, ne glede na način prispetja.

Pisne vloge morajo biti v zaprtih ovojnicah označene z natančno oznako na sprednji strani:   

· Ne odpiraj – vloga za javni natečaj,
· številka in datum javnega natečaja,
· predmet javnega natečaja,
· ime in naslov prosilca.

VI. OBRAVNAVANJE VLOG 

Prepozno prispele vloge bodo neodprte vrnjene prosilcem. Nepravilno označenih vlog strokovna komisija ne bo obravnavala, nepopolne vloge  - tiste, ki ne bodo izpolnjevale vseh zahtevanih natečajnih pogojev, pa bodo zavrnjene. 

VII. OBVESTILO O IZIDU JAVNEGA NATEČAJA

Na podlagi predloga komisije odloči o podelitvi javnega pooblastila minister za okolje, podnebje in energijo z odločbo. 

